钦定古今图书集成/方舆汇编/职方典/第1517卷 > 《通志》
## 钦定古今图书集成/方舆汇编/职方典/第1517卷 > 《通志》

缅甸军民宣慰使司

蛮，名“阿瓦。” 元世祖至元中，由吐番三讨之，后于蒲甘缅王城置邪牙等处宣慰使司。明洪武二十九年始归附，立缅甸军民宣慰使司。永乐间，遣翰林张洪使其地。正统间，宣慰奔剌札絷叛彝思任思机献京师，益其地。嘉靖初，孟养思伦、猛密思真连兵侵缅，杀莽纪岁，缅目诉于朝，委官往勘，不听，贮本司金牌信符于永昌府库中。嘉靖中，纪岁枝子瑞体起《洞吾毒》养抚有其地。

以计灭得楞之弟兄，遂雄据之。东破缆掌，西取土亚，又攻景迈，服车里，囚思个，陷罕拔，号召三宣，为西南雄长。瑞体死，应里继之。万历十一年，莽灼来归，应里怒，攻之，灼奔腾越。应里以次子思斗、莽肘居之，洞吾、猛别、雍会等处，悉授弟侄守焉。其疆东至八百宣慰司界，南至海，西至孟养界，北至猛密宣抚司界。自司东北三十八程至云南省城。其山曰小豹，其江曰金沙，江阔水恶，缅人恃以为险。其俗柔诈慓悍，居屋庐，乘象马，济舟筏。其文字进上者，用金叶写之，次用纸，次用槟榔叶，谓之“缅书。” 男子善浮水，绾髻顶前用青白布缠之。妇人绾髻，顶后不施脂粉。事佛敬僧，有大事则抱佛说誓，或指僧誓之然后决。其产：象、犀、马、椰子、白㲲布、兜罗绵。树类棕，高五六丈，结实如掌。土人以面纳罐中，以索悬罐于实下，划实取汁，流于罐以为酒，名曰树头酒。或不用面，惟取汁熬为白糖。其叶即贝叶，写缅书用之。石油自石缝流出，臭恶而色黑，可涂毒疮。《古迹》有江头城至腾冲十五日；太公城在江头城南十日；马来城在太公城南八日。《安正国城》在马来城南五日。《满甘缅王城》在安正国城西南五日，所谓“缅中五城” 也。

缅人

有数种：曰“老缅” ，曰“得楞子” ，曰阿瓦如、猛别、雍会、普澣、洞吾、摆古，皆其类，大抵各以其地得名。性贪利，好斗食，不用匙著，长于鸟铳。其火药必得麦面，传之迅疾无声，其法秘不传人。俗好佛，男女俱以布盘其首，色黑类哈剌摆古，最远而强。